हम पाकिस्तान को 1965 और 1971 में हरा चुके हैं। हम तीसरी बार पुन: हरा सकते हैं। हमारा सैन्य बल मुस्तैद है, मजबूत है। लेकिन यह न भूलें कि अब युद्ध जमीन से ज्यादा आसमान पर होगा। दोनों ही देशों के पास अणु बम हैं। युद्ध से जो विनाश होगा उसकी हम कल्पना भी नहीं कर सकते। दुनिया के बड़े से बड़े युद्ध के बाद भी मरघट का सन्नाटा गूँजा है। महाभारत हो, अशोक का कलिंग हो, हिरोशिमा हो या नागासाकी हो, वियतनाम हो या अफगानिस्तान हो, चीन-भारत हो या भारत-पाकिस्तान हो, बाद में पश्चात्ताप ही हाथ लगा, शांति वार्ता करनी पड़ी। हमारे देश में पंजाब, असम में सन 1980-84 के बीच हिंसा का लावा बहाया गया था। 1989 से 1992 में, 2002 में सांप्रदायिकता का लहू बहाया गया था। जातीयता के नाम पर आरक्षण की आग ने समय-समय पर देश को जलाया है। लेकिन तमाम जटिलताओं, विषमताओं के बाद भी देश लौट कर मुख्‍यधारा में आता रहा है। आज सरकार में जो लोग हैं, वे कांग्रेस सरकार के समय भी बम बरसाने वाले बयान देते थे। वे आज क्या कर रहे हैं? यह प्रश्न इनसे पूछा जा रहा है, लेकिन जब काला धन चुनावी जुमला हो सकता है तो बीते हुए कल के बयानों को भी देशभक्ति का इनका जुमला माना जा सकता है।